काणकोणः मंगळारा सांजेच्या सुमार 5 वरां सावन काणकोणां पावसान सुरवात केल्ली. बुधवारा सांजेच्या 5 वरां मेरेन म्हणल्यार सुमार 24 वरां पावस चालूच आशिल्लो.
 पावसाच्या उटंगराक लागून गालजीबाग, तळपण न्हंयो उपाय भरून व्हांवपाक लागल्यात. भाटपाल गालजीबागची न्हंय लेगीत पुराय भरून व्हांवता. काणकोणच्या गांवडोंगरी वाठारांतलो बामणबुडो घसघसो आनी खोतीगांव वाठारांतलो कुस्केचो घसघसोय नेटान कोसळपाक लागला.
 व्हड प्रमाणांत पडिल्ल्या पावसाक लागून बुधवारा रस्त्या वयल्यान उदक व्हांवतालें. श्रीस्थळ पंचायत वाठारांतल्या भाटपाळ ह्या मुख्य रस्त्या कुशीचीं गटारां नितळ करूंक नाशिल्ल्यान पावसाचें उदक रस्त्या वयल्यान वाट काडटालें. हाका लागून बुधवारा भौशीक बांदकाम खात्याच्या रस्ते विभागाचे कर्मचारी पावसांत भिजून गटारां नितळ करपाचें काम करताले.
 काणकोण उजो पालोवपी दळान दिल्ले म्हायती प्रमाण कांय कडेन रस्त्याचेर झाडां पडलीं.
 खोला पंचायत वाठरांतल्या कुडय खोलाच्या चंद्रू बामटो वेळीप हांच्या घराचेर माड पडून घराचें लुकसाण जालें, अशी म्हायती काणकोणचे मामलेदार कार्यालयांतले सर्कल इन्स्पेक्टर रोहिदास गांवकार हांणी दिली.
 घराचेर पडिल्लो माड उजो पालोवपी दळाच्या जवानांनी कापून कुशीक काडलो. तलाठी राजेंद्र वेळीप हांणी घराचे लुकसाणेचो पंचनामो केलो. काणकोणां बुधवारा 170 मिमि पावस पडलो. 1 जून ते 5 जुलय मेरेन 1107. 7 मिमि पावस पडिल्ल्याची मोंद जाल्या. हवामान खात्यान 6 जुलयाक रॅड अलर्ट जारी केला.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 